**זמן מורשת:**

מבצע חץ שחור הינו פעולת תגמול שנערכה ב-28/2/1955 בתגובה להסתננות של חוליות מצריות לשטח ישראל. ב-23/2/1955 פעלה חוליה בעומק מדינת ישראל, חדרה למתקן ממשלתי ליד ראשון לציון והוציאה משם מסמכים מסווגים, בדרך חזרה הרגה רוכב אופניים, נתקלה בסיור של צה"ל ואחד המצרים נהרג. על גופתו של חייל מצרי אחר שנהרג בשטח מדינת ישראל נמצאו דו"חות על תנועת כלי רכב במרחבי הנגב.

פעולות המודיעין המצרי (שבוצעו בעיקר על-ידי פלסטינים, שאף ביצעו מעשי רצח) בישראל, הותירו משקע כבד בציבור הישראלי. על רקע זה הוחלט לבצע פעולה נגד הצבא המצרי ברצועת עזה. לפני כן כוונו פעולות הגמול בעיקר לכפרים ערביים, שמהם יצאו מסתננים. מטרת הפעולה הייתה לפגוע בצבא המצרי, כדי להבהיר שההסתננות אינה משתלמת.

הגדוד שביצע את הפעולה היה גדוד 890 בפיקודו של אריאל שרון, ממשיך דרכה של יחידה 101 שהתמחתה בפעולות פשיטה וחדירה לשטח האויב. המשימה שהוגדרה הייתה לחדור למחנה הצבאי באזור עזה, לפוצץ ולחבל במתקניו.

כוחות ומשימות מפקד הפעולה היה אריאל שרון, המג"ד, שהגיע לשטח עם חבורת פיקוד קדמית (חפ"ק) מצומצמת: סגנו אהרן דוידי, שני קשרים ושני חיילים נוספים. במהלך התנועה אל יעדי התקיפה הכוח נתקל במארב מצרי בסמוך לגבעה 88. ההיתקלות היוותה התראה לצבא המצרי על נוכחות צה"ל בשטחו, אך הוחלט להמשיך במבצע ולזרז את התנועה אל היעד.

ההתקפה פלוגה א' הסתערה על מכון המים, שזוהה בטעות כמחנה צבאי. התברר שהמאהל שממערב למקום הוא המחנה הצבאי ודוידי הסמג"ד הורה לספאפו המ"פ לעזוב את שטח המכון ולתקוף את המחנה דרך השער הקדמי. משמעות הפקודה הייתה הסתערות של למעלה ממאה מטרים תחת אש כבדה. סופאפו נהרג במהלך זה ודוידי נטל על עצמו את הפיקוד. הכוח בראשותו של דוידי הצליח להשתלט על המחנה ולפגוע במתקנים ובציוד שבתוכו.

בסיום הפעולה, הכוחות החלו בנסיגה: נעשה שימוש ברכב אויב עד הפרדס שם עברו לנסיגה רגלית. לא היו מספיק אלונקות והורכבו מאולתרות מבגדים ורובים. הכוח המאבטח לא הספיק וכתוצאה בהתקלות באויב בנסיגה היו עוד נפגעים. בהגיע הכוח לשטח ישראל כשל בחבירה לאמבולנסים ואיבד עוד זמן יקר.

עמוס נאמן מספר: "טיבי בא בריצה ואמר "חבר'ה, צריך לעבור שוב את הכביש, ולעזור להעביר את הפצועים". רציתי להישאר בואדי. חשבתי: "איש לא ירגיש בהעדרי. את שלי עשיתי. ואם אעבור את הכביש, אני עלול להפגע ממש ליד הגבול". אבל החובה היתה חזקה מן הפחד. חזרתי והעברתי פצועים. שלוש פעמים עברתי את הכביש. על פעם שבנו ותפסנו מחסה והסתתרנו מאחורי גוויות חברינו שנהרגו".

כוח החסימה: 4 משאיות עם 100 חיילים מצרים עלו על המארב של הכוח. המשאית הראשונה הושמדה והאחרות הפנו עורף. הכוח שהה בשטח עוד שעה ומחצה, לודא הבטחת הנסיגה של הגוף העיקרי ונסוג בשלום.

אבדות במבצע:

למצרים: 36 הרוגים ו- 28 פצועים.

לצה"ל: 8 הרוגים ו- 13 פצועים.

כמות האבדות הייתה גדולה בהתייחס לכך שהלחימה הייתה נגד כוחות עורפיים של הצבא המצרי בחלקם אנשי מנהלה.

**תוצאות ולקחים- ברמה הטקטית:**

אין תחליף למודיעין מדויק, העדר מודיעין גרם לנפגעים.

2 מארבעת הכוחות טעו בניווט בהעדר סיור מוקדם.

תת-המקלע "עוזי" הוכיח עצמו כנשק מעולה – בעקבות הפעולה הוכנס לשימוש הכוחות המיוחדים של צה"ל.

בידודה של גזרת הפעולה קריטי: כוח החסימה של דני מט הסב את עיקר האבדות לאויב ומנע את הגעת העתודה. כוח ינוקא אשר הוצב בשטח המפתח להתקדמות ולנסיגה הוכח כחיוני לשיבתו של הכוח כולו.

**תוצאות ולקחים- ברמה המערכתית:**

השפעה עצומה על הצבא המצרי. כוחות גדולים הוכנסו לרצועה ולסיני.

נשיא מצרים, נאצר, טען כי בעקבות פעולה זו החליט להקים ברצועת עזה את יחידות ה"פדאיון" (המחרפים את נפשם) ולצייד את צבאו בנשק חדיש. הוא הגדיר נקודה זו כנקודת מפנה ביחסי ישראל-מצרים.